Πάτρα, 11/09/2018

Δελτίο τύπου-Ανοιχτή επιστολή των μελών του Δ.Σ. του Συνδέσμου Ιδιωτών Εργαστηριακών Ιατρών Δυτικής Ελλάδος - ΣΙΔΕΙΔΕΛ

Προς

Τον Αξιότιμο Πρόεδρο της Ελληνικής Δημοκρατίας κ.Προκόπη Παυλόπουλο

Τον Πρωθυπουργό κ.Αλέξη Τσίπρα

Τον Αρχηγό της Αξιωματικής Αντιπολίτευσης κ.Κυριάκο Μητσοτάκη

Τα κόμματα της Βουλής των Ελλήνων

Αξιότιμοι Κύριοι και Κυρίες

Η επιβολή των τριών μνημονίων και η εφαρμογή των μνημονιακών υποχρεώσεων στον οικονομικό προϋπολογισμό για την Υγεία από το 2013 μέχρι και σήμερα υπήρξε δραματική.

Με έναρξη την αναδρομικότητα στην ισχύ του clawback και rebate το 2013 και τα δυσθεώρητα ποσά δεδουλευμένων εξετάσεων που το ελληνικό κράτος εν ονόματι του ΕΟΠΥΥ παρακράτησε από τον ιδιώτη εργαστηριακό ιατρό,την επιβολή πλαφόν ανά ιατρείο στην μηνιαία παροχή ιατρικών υπηρεσιών στους ασθενείς μας ,την σύναψη σύμβασης με ιδιωτικές ελεγκτικές εταιρείες για ολοκλήρωση λογιστικού ελέγχου με ιδία οικονομική επιβάρυνση ενώ θα έπρεπε να γίνει από κρατικούς ελεγκτικούς μηχανισμούς, την τραγική υποκοστολόγηση στις εργαστηριακές εξετάσεις που αποτελούν την ραχοκοκκαλιά των βιοπαθολογικών αναλύσεων που επιβλήθηκε τον Ιανουάριο του 2016, την επιβολή ISO και εξωτερικού ποιοτικού ελέγχου που αύξησε τα λειτουργικά κόστη των εργαστηρίων μέσα στην κρίση έως την εξακολουθητική ισχύ του clawback και rebate όλα αυτά τα χρόνια από το 2013, μέχρι και την τελευταία γνωστοποίηση του clawback 2017 που παρακρατείται σε δόσεις από την αρχή του 2018, μαζί με την μηνιαία παρακράτηση από τον συμψηφισμό ανοικτής περίθαλψης 2012-2015 με βεβαιωμένες οφειλές του ΕΟΠΥΥ , ο ιδιώτης εργαστηριακός γιατρός έχει απογοητευτεί, έχει απελπιστεί , έχει ματώσει και έχει στεγνώσει από οικονομικά και ψυχικά αποθέματα.

Η λειτουργία των ιδιωτικών εργαστηρίων όλων των εργαστηριακών ειδικοτήτων που έχουν σύμβαση με τον ΕΟΠΥΥ είναι ένας καθημερινός αγώνας επιβίωσης και δημιουργεί σε όλους τους συναδέλφους κλίμα δυσφορίας ,αβεβαιότητας και κατάφωρης αδικίας .Όλα αυτά τα χρόνια της ληστρικής επιβολής μέτρων πολλοί συνάδελφοι έκλεισαν τα ιατρεία τους , ενώ πολλοί άλλοι μετανάστευσαν στο εξωτερικό όπου η οικονομική αντιμετώπισή τους από τα αντίστοιχα συστήματα υγείας είναι τουλάχιστον ρεαλιστική και αξιοπρεπής στην επαγγελματική τους ιδιότητα και προσφορά. Όσοι όμως έμειναν στην Ελλάδα και κράτησαν τα εργαστήρια τους ανοιχτά με χίλιους κόπους και δύσκολες αποφάσεις όπως δυστυχώς η απόλυση υπαλλήλων που οδήγησε σε αύξηση του ποσοστού ανεργίας στην χώρα, προστρέχουν τώρα σε εσάς υψώνοντας για άλλη μία φορά φωνή διαμαρτυρίας και κάνοντας έκκληση επιτέλους για δικαίωση.

Ο Σύνδεσμος Ιδιωτών Εργαστηριακών Ιατρών Δυτικής Ελλάδος ( ΣΙΔΕΙΔΕΛ) σας καλεί να πάρετε θέση τώρα ,μετά την έξοδο από τα μνημόνια που η χώρα μας έχει πλέον τη δυνατότητα εφαρμογής κατά το δυνατόν δικής της πολιτικής βούλησης .

Καταργήστε την εφαρμογή clawback και rebate,είναι ένα ληστρικό όπλο εξόντωσης,

είναι δίκαιη απαίτησή μας να πληρωνόμαστε για κάθε εξέταση που εκτελούμε,

επαναφέρετε την κοστολόγηση των εξετάσεων τουλάχιστον στα επίπεδα του ΦΕΚ 1991.

Ευτελίζετε τους ιδιώτες βιοπαθολόγους όταν ζητάτε να εκτελέσουν μία γενική ούρων ή μια γενική αίματος με τιμή αποζημίωσης από το κράτος σχεδόν ένα ευρώ και απαξιώνετε τους ιδιώτες ακτινολόγους όταν αποζημιώνεται ο υπέρηχος μαστού ή μαλακών μορίων με τιμή μόλις επτά ευρώ για επιστημονική εργασία έως και μίας ώρας.

Στην χώρα που γέννησε την ιατρική ,στην χώρα που δίνει στους γιατρούς όλου του κόσμου τον Όρκο του Ιπποκράτη ,στην χώρα που τροφοδοτεί την Υφήλιο με λαμπρούς επιστήμονες ιατρούς όλων των ειδικοτήτων ,είναι έγκλημα η εξευτελιστική και απαξιωτική αντιμετώπιση των ιδιωτών εργαστηριακών επιστημόνων που με το αίμα της ψυχής τους έχουν στηρίξει την Πρωτοβάθμια Φροντίδα Υγείας από την αρχή της κρίσης έως και σήμερα. Είναι αυτοί στους οποίους ο ασθενής θα απευθυνθεί πολλές φορές πρώτος όταν π.χ.πονά και ο καρδιολόγος του ζητά επείγουσα τροπονίνη ,όταν το παιδί του έχει πυρετό και περιμένει ο παιδίατρος όσο πιο γρήγορα γίνεται το αιμοδιάγραμμα, την γενική ούρων ή τον υπέρηχο, είναι αυτοί που θα ανοίξουν τα ιατρεία τους ανήμερα Εορτών ή κατά τη διάρκεια του Σαββατοκύριακου για να εξυπηρετήσουν τους ασθενείς τους σε επείγουσες καταστάσεις με υψηλό αίσθημα ευθύνης, αμεσότητα και αξιοπιστία .

Είναι αυτοί οι ιδιώτες εργαστηριακοί γιατροί , οι συμβεβλημμένοι με τον ΕΟΠΥΥ , ο πυλώνας της ΠΦΥ που απεγκλωβίζει τις αίθουσες των επειγόντων των νοσοκομείων από περιστατικά που διεκπεραιώνονται με υψηλού επιπέδου ιατρικές υπηρεσίες για τις οποίες έχει πληρώσει ο φορολογούμενος αλλά το κράτος δεν αποζημιώνει γιατί έχει κλειστό προϋπολογισμό για την Υγεία ,διατηρώντας όμως ανοικτό και ανεξέλεγκτο αριθμό συνταγογραφούμενων εξετάσεων.(εξετάσεις που ο εργαστηριακός είναι υποχρεωμένος να εκτελέσει ως εντολοδόχος ιατρός .)

Οι ιδιώτες εργαστηριακοί ιατροί αποτελούν ένα δυναμικό κομμάτι της ελληνικής κοινωνίας με υψηλό αίσθημα επαγγελματισμού ,προσφοράς και αξιοπρέπειας .Εμείς ως μέλη του Δ.Σ. του ΣΙΔΕΙΔΕΛ σας καλούμε, αξιότιμοι κύριοι και κυρίες ,να πάρετε θέση δίπλα μας και όχι απέναντί μας ,να ακούσετε τη δίκαιη φωνή μας και επιτέλους να δώσετε τέλος στην Θυσία –σφαγιασμό μας ως σύγχρονης Ιφιγένειας .

Μετά τιμής

Για τα μέλη του Διοικητικού Συμβουλίου του ΣΙΔΕΙΔΕΛ

Η Πρόεδρος Η Γ.Γραμματέας

Κώτσα Κυριακή Ράλλη Ιωάννα